Joachim B. Olsen (LA), 2011-11-25:
Det er 100 mia. kr., som skal betales tilbage med renter engang i fremtiden.
Men det er ikke kun næste år, vi har underskud.
Faktisk skal vi helt frem til 2020, før den strukturelle saldo med regeringens politik går i plus – forudsat naturligvis, at der ikke kommer tilbageslag i økonomien, for så kan der gå endnu længere tid.
Samtidig ved vi, at vi står over for en kæmpemæssig demografisk udfordring, når færre og færre over de næste 10 år skal forsørge flere og flere.
Hvis vi bare lader en mindre og mindre del af befolkningen bære et større og større læs, knækker vi ryggen på arbejdsstyrken og kvæler muligheden for vækst og velstand.
Det formoder jeg ingen her i salen ønsker.
Da min partifælle hr. Simon Emil Ammitzbøll tidligere i år stod her på talerstolen og talte for en afskaffelse af efterlønnen, gjorde han opmærksom på, at Danmark er rutsjet ned ad OECD's rangliste over verdens rigeste lande, og at vi indtager en bundplacering på opgørelsen over den forventede vækst i de kommende år.
Det var virkeligheden dengang, og det er desværre stadig virkeligheden i dag.
Der er udsigt til lav vækst i Danmark de kommende mange år, hvis vi ikke gør noget.
Der er kun én vej for det danske samfund, hvis vi vil have velstand i fremtiden, og det er reformer.
Det er reformer på skatteområdet, så omkostningsniveauet kommer ned.
Vækst er en forudsætning for velstand, og reformer er en forudsætning for velstand.
Derfor er det meget vigtigt, at vi foretager reformer af det danske samfund, der skaber grobund for vækst.
Svaret på en del af udfordringen er velkendt.
Svaret på udfordringen både var og er jo reformer, ikke mindst af arbejdsmarkedet, som vi diskuterer her i dag.
Med tilbagetrækningsaftalen har man endelig taget et skridt på vejen mod en løsning af nogle af de strukturelle udfordringer, vi står over for.
Liberal Alliance har flere gange tidligere rejst debat om afskaffelse af efterlønnen, og selv om efterlønnen ikke bliver afskaffet med denne aftale, vil vi gerne kvittere for, at man i de øvrige partier i Folketinget har haft modet til at tage emnet op.
Det er positivt, at der bliver taget skridt i den rigtige retning, også selv om de er få og små.
Det er ingen hemmelighed, at Liberal Alliance gerne så efterlønnen afskaffet helt, for der er ingen overførselsindkomstmodtagere, der har så let ved at gå over i beskæftigelse som efterlønsmodtagerne.
Velfærdskommissionen har slået fast, at efterlønsmodtagere ikke er mere syge eller nedslidte end deres jævnaldrende, som bliver på arbejdsmarkedet.
Ifølge Velfærdskommissionen er det faktisk kun 15 pct. af dem, som går på efterløn, der er nedslidte.
Kommissionen konkluderer også, at efterlønsmodtagere er den gruppe af offentligt forsørgede, som lettest vil kunne undvære sine ydelser.
Det skyldes ikke mindst, at en meget stor gruppe af efterlønnere godt kunne være blevet nogle år ekstra på arbejdsmarkedet, fordi de reelt ikke er nedslidte.
Det er derfor, at det er særlig interessant at gå efter denne gruppe i forhold til andre grupper på overførselsindkomst.
En reform af arbejdsmarkedet for at skabe et øget arbejdsudbud må og skal tage sit udgangspunkt i en reform af efterlønnen.
Danmark er på mange måder et fantastisk land, men vi skal ikke tage vores velstand for givet.
Der findes ingen nemme løsninger, og det er nødvendigt, at vi herinde på Christiansborg tør se ud over næste valgperiode og tage de beslutninger, som stort set alle eksperter er enige om er nødvendige.
Vi bliver nødt til at foretage ambitiøse og fremadskuende reformer, der kan sikre vækst i det danske samfund, så både vi selv, vores børn og børnebørn kan leve i et velstående land.
Andet kan vi ikke være bekendt.
Derfor vil jeg appellere til mere modige reformer fremover, så vi kan afskaffe efterlønnen helt og sikre forudsætninger for vækst og velstand.
Det får vi brug for, hvis vi skal bevare Danmark som et velstående land.
Med tilbagetrækningsaftalen forøges arbejdsudbuddet med 65.000, og selv om man kunne ønske sig, at aftalen var mere vidtgående, er det positivt.
Vi har i Liberal Alliance fremlagt en plan, som var en lille smule mere ambitiøs end den, vi skal tage stilling til bl.a. i dag.
Det var en reformplan, hvor efterlønnen blev afskaffet helt, og hvor pensionsalderen blev sat op, en reformplan, hvor man sænkede skatten, og hvor man øgede arbejdsudbuddet med 147.000, en plan, som ifølge DREAM skabte 210.000 nye arbejdspladser.
Det er ambitiøst.
Det er det, Danmark har brug for.
På trods af at vi gerne så efterlønnen afskaffet helt, skal jeg meddele, at Liberal Alliance er positive over for forslaget.